Koronavrye Orania dring aan op vlak-1-afsonderingOrania in die Noord-Kaap. (Foto: verskaf) Die Groter-Orania Inwonersforum (GOIF) sê hy gaan volgende week ŉ dringende skrywe aan pres. Cyril Ramaphosa rig om te versoek dat die afsonderingsregulasies in die Noord-Kaap drasties verslap word en dat dié provinsie dadelik na vlak 1 van die koronavirus-afsonderingstydperk oorgaan. Altesaam 31 bevestigde gevalle Covid-19 is tot op hede in die Noord-Kaap aangemeld, van wie 19 pasiënte reeds herstel het. Orania het tot dus ver geen gevalle aangemeld nie. “Orania het reeds vroeg in die pandemie al die nodige noodmaatreëls getref om sy inwoners teen Covid-19 te beskerm. Die nodige mediese en ander verwante geriewe is opgerig, maskers en reinigingsmiddels word plaaslik vervaardig en mediese personeel is op ŉ gereedheidsgrondslag geplaas,” sê die GOIF in ŉ verklaring. “Dit maak geen sin om die ekonomie verder te strem terwyl die risiko met betrekking tot Covid-19 op ander wyses meer verantwoordelik bestuur kan word nie.” Luidens die verklaring is die GOIF reeds in gesprek met sy regsverteenwoordigers, sou Ramaphosa nie bevredigend op sy skrywe reageer nie. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.